
                                         Иң кадерле газиз кешем
                                                     (Инша)

                                                                                             Гөлләр чәчәк атсын өчен, 
                                                                                             Бәхет-шатлык артсын өчен
                                                                                             Әни кирәк, әни кирәк.
                                                                                             Иң кадерле кеше җирдә - 
                                                                                             Әни, димәк! 
                                                                                                        (Р.Миңнуллин)


Газизләрдән газизең кем дип сорасалар, һәркем һич икеләнүсез "Әнием" дип җавап бирәдер. Әни - ул кояш, сулар һава, эчәр су кебек мөһим, кадерле кеше. Ләкин без - балалар еш кына бу хакыйкатьне онытып җибәрәбез шикелле. Шуңа күрә мин бу иншамны сөекле Әниемә багышлыйм. Ул аңа бер рәхмәт сүзем булып барып ирешсен.
Газизләрдән газиз Әнием! Минем һәр таңым Синең белән башлана. Көннәрем генә түгел, гомерем Синнән юл алган. Син - миңа җан, тән бирүче, якты дөньяга китерүче. Бу сихри яшәешне, ай-кояшны, җылы җәйләрне, ямьле язларны, ап-ак кышларны һәм алтын көзләрне миңа Син бүләк иттең, Әнием.
Синең кочак - дөньядагы иң назлы бишек. Син бит үзең дә табигатьнең иң назлы, ягымлы һәм мәрхәмәтле чорында - җәй көне дөньяга килгәнсең. Шуңадырмы, күңелең тулы кешеләргә карата мәхәббәт, кайгыртучанлык. Үзең дә, җәйге кояш кебек балкып, тормыш күгемне яктыртасың. 
Миңа гына түгел, күңел җылыңны, кулларың шифасын көн саен бик күп кешеләргә өләшәсең син, Әнием. Әйе, горурланып әйтә алам: минем Әнием шәфкать туташы булып эшли. Шәфкать иясе ул! Ак намусы төсле ак халаты үзеңә бик килешеп тора, Әнием. Шул тылсымлы ак халатыңны, ак башлыгыңны киеп куйсаң, мин Сине фәрештәгә охшатам. Әйтерсең, Син - дөньяны шәфкать нурлары белән яктыртырга иңдерелгән изге зат. 
Әнием, син бик тә чәчәкләр яратасың. Өебез тулы бүлмә гөлләре. Тәрәз төбебез ел әйләнәсе шау чәчәктә безнең. Ул гөлләр дә, нәкъ минем кебек, Синең кулларың назын, күңел җылыңны тойганга шаулап чәчәк аталар бит, Әнием. Беләсеңме, минем бер хыялым бар: үсеп җиткәч, Сиңа һәрвакыт чәчәкләр бүләк итү! 
Мин бервакытта да Сине ташламам, газиз Әнием. Һәрчак хәлләреңне белешеп торырмын, Синең булышчың булырмын. Яныңа кайчан кайтсам да, кулларымда Сиңа дигән чәчәк бәйләме булыр. 
Әни, Әнием, Әникәем... Көн саен шушы тылсымлы сүзләрне әйтә алу - нинди зур бәхет! Андый бәхеткә ия булмаучы балалар да бар бит дөньяда.  Мин аларны чын күңелдән кызганам, Әнием. Җирдәге бар кеше дә әниле булсын иде. Һәрбер сабыйны иртән әнисенең назлы куллары иркәләп уятсын иде. Эх, нинди күңелле булыр иде ул чагында! Җирдә бер генә сугыш-орыш та, явызлык та, ямьсез күренешләр дә булмас иде. Чөнки Әни назын, чиксез яратуын тоеп үскән кеше ямьсез күңелле, начарлыклар эшләргә сәләтле була алмый. Кадерле Әнием, мин Синең барлыгыңа, Әниле булуыма Ходайга рәхмәт укыйм. 
Әни кеше гүзәл була, 
Чәчәктер ул, гөлдер ул.
Дөньяда иң гүзәл әни - 
Минем Әниемдер ул!
Әнием-газизем, Син мәңге яшә! Һәрвакыт сәламәт бул! Син миңа бик-бик кирәк һәм кадерле. Мин Сине яратам, Әнием минем!

